**

ОТЧЕТЕН ДОКЛАД

ЗА ДЕЙНОСТТА НА НЧ”СВЕТЛИНА-1934” – АХЕЛОЙ ЗА 2020 год.

 Уважаеми съграждани и гости, читалищни дейци, колеги.

 Българските читалища са една уникална за Европа културна институция, която съществува единствено у нас. Преди повече от 160 години, по време на турското робство, нашите прадеди са чувствали нужда от едно средище, в което да цари културата, писмеността, духовността, място което да обединява хората в името на доброто. Те са откъсвали от залъка си, за да изградят това чудо на българската духовност, наречено читалище.
Фактът, че десетилетия читалищата са издържали повратностите на времето, създавани са в условия на мизерия, на робство и са функционирали независимо при какви обществено-политически строеве показва, че те са авторитетни и стабилни институции и са необходими на обществото.
В много населени места може да няма училище или църква, но навсякъде има читалище и неговата сграда е издигната в центъра, на най-личното място. Нека да не се забравя, че българщината се крепи на трите стълба – читалище, училище, православен храм т.е. образованието, вярата и културата. Читалището е място, в което влизат от най-малките до най-възрастните.

Основни принципи в читалищната дейност са насочени към:

- съхранение и развитие на традициите

- възпитаване и утвърждаване на националното самосъзнание и културната идентичност

Като основни цели и задачи читалището си поставя :

 -Да обогати културния живот, социалната и образователната дейност в града ни

-Да утвърди читалището като общодостъпен център за библиотечно и информационно обслужване на населението.

- Да изгради и развие ценностната система на младите хора и децата

-Да разшири сътрудничеството между читалищата в общината

 Библиотечната дейност е една от основните функции на читалището. Тя осигурява свободен достъп за своите читатели, като библиотекаря обръща внимание за привличането на нови читатели сред младите хора, за създаване на трайни навици за четене и получаване на знания и умения. Библиотеката при Читалището работи на пълен работен ден на пълна работна седмица, което дава достъп на читателите до библиотечния фонд, който наброява 8858 тома литература. Читателите на библиотеката са 315, което е по-малко с около 50 човека от предходната година, като от тях 105 са до 14 год. Заетите библиотечни документи са 6667бр. , общо посещения в библиотеката – 5925, за дома – 3790, в читалня 2135. През 2020г. библиотечният фонд е обновен със 118 книги, като 6 от тях са постъпили като дарение.

 Изминалата година, която за щастие вече е зад нас, беше необикновена, както за нас, така и за целия свят. Тя ни изправи пред нови предизвикателства заради пандемията. Особено засегната беше културата, която не може да съществува без срещата с хора в театрите, музеите, кината, концертните зали, библиотеките и културните центрове. На 13-ти март със заповед №РД-01-124/13.03.2020 г. на министъра на здравеопазването бяха затворени всички библиотеки в страната като достъпът за читатели беше изцяло преустановен. Нашата библиотека не затвори напълно, а само спря достъпа на читатели. Използвахме това време да пренаредим и почистим фонда, да попълним фонда, да обработим новозакупените и новодарени книги и други вътрешно административни работи . На 14-ти май , когато беше преустановено извънредното положение, но беше въведена идвънредна епидемична обстановка, отново започнахме работа с читатели, при засилени санитарно-хигиенни мерки, според заповедта на министъра. Във време на пандемия и социална изолация, книгата се оказа спасение за много хора да преодолеят ситуацията, да се потопят в един по-добър свят, да почерпят знание и мъдрост от писаното слово.

 В културният календар на нашето читалище, по принцип, присъстват разнообразни форми на работа – концерти, фестивали, чествания, годишнини, седмица на морето и т.н. Н Ч „Светлина-1934” – гр. Ахелой традиционно работи в прекрасно сътрудничество със всички институции в града. Това може/ше/ да се види и в отчета на културните прояви през изминалите години. Уви, поради по горе посочените причини , тази година не беше така. Културният календар на читалището беше силно стеснен.

м.януари

- Заедно с кметство Ахелой организирахме и реализирахме празникът „Йордановден”

- Заедно с ПК „Здравец” – организирахме празника „Бабинден”

м.февруари

– Възстановка на обичая зарязване на лозата „Трифон Зарезан” в партньорство с ПК

м.март

- По случай Баба Марта , организирахме посещение в ДГ”Теменуга”- гр. Ахелой.

Поради грипната ваканция на учениците /от 3-ти до 11-ти март/, традиционният ни концерт по случай Националният празник 3-ти март беше отменен.

 ВЪВ ВРЪЗКА С ВЪВЕДЕНОТО В РЕПУБЛИКА БЪЛГАРИЯ ИЗВЪНРЕДНО ПОЛОЖЕНИЕ, СЧИТАНО ОТ 13.03.2020Г. В ЧИТАЛИЩАТА БЯХА ВРЕМЕННО ПРЕУСТАНОВЕНИ ВСИЧКИ КУЛТУРНИ СЪБИТИЯ / ЧЕСТВАНИЯ, КОНЦЕРТИ, ТЕАТРАЛНИ ПОСТАНОВКИ И Т.Н/, ВСИЧКИ ДЕЙНОСТИ С ДЕЦА, ГРУПОВИТЕ ЗАНИМАНИЯ.

Всички предвидени след тази дата мероприятия в културният ни календар отпаднаха.

м.август

В условия на пандемична обстановка и при спазване на всички мерки за безопастност , отново в партньорство с кметство Ахелой и финансовата подкрепа на Община Поморие, чествахме 1103 год. от битката при река Ахелой.

През м. октомври възобновихме работата на школите към читалището, уви много за кратко.

На 3-ти ноември по покана на читалището на наша сцена гостува театър „Любомир Кабакчиев „ – Казанлък. Те представиха на децата на Ахелой пиесата „Снежанка”.

На 4-ти ноември отново бяха преустановени заниманията на всички групови извънкласни форми.

След тази дата за жалост, отново отпаднаха всички предвидени в културния календар събития.

В заключение искам да пожелая на всички членове на НЧ”Светлина-1934”, на читалищното настоятелство и проверителната комисия, преди всичко да сме здрави, за да можем да реализираме както винаги заедно, принципно богатият ни културен календар и през 2021година със същото желание и страст, както сме го правили винаги през годините.